DA Den Europæiske Unions Tidende CE 84/895

(2004/C 84 E/0988)

SKRIFTLIG FORESPØRGSEL P-0851/04

af Gianni Vattimo (PSE) til Kommissionen

(11. marts 2004)

Om: Dyrevelfærd

Direktiv 91/629/EØF (1) om fastsættelse af mindstekrav med hensyn til beskyttelse af kalve er i Italien blevet gennemført i national ret med lovdekret nr. 533 af 30. december 1992, hvori den 31. december 2003 fastsættes som frist for afskaffelse af anvendelsen af anlæg med fastbundne tremmekalve, der er etableret inden den 1. januar 1994.

Med meddelelse (journalnummer 600.10/24495/PA/4073) af 22. januar 1999 havde generaldirektoratet for fødevarer, ernæring, offentlig veterinærsundhed under sundhedsministeriet officielt orienteret de autonome regioner og provinser samt de øvrige berørte kategorier om, at der efter den 31. december 2003»ikke kunne indrømmes fritagelser fra de gældende regler«.

Denne form for opdrætning blev i sin tid af EU's Videnskabelige Veterinærkomité anset for særligt grusom, fordi kalvene ikke kan bevæge sig og på grund af den anæmi, som kalvene »med lyst kød«, påføres. I Italien, som er den tredjestørste producent i Europa efter Frankrig og Nederlandene, opdrættes der hvert år omkring 470 000 kalve årligt.

Med meddelelse nr. 33533/50.03.62 af 14. juli 2003 udsendte direktøren for afdelingen for dyresundhed og hygiejne i besætninger og husdyrproduktion for regionen Veneto en skrivelse, hvori det »understreges, at de gældende sanktioner (fra 1 500 til 9 000 EUR, indstilling af aktiviteterne i en til tre måneder i gentagelsestilfælde) ikke skal finde anvendelse over for de opdrættere, som er ved at afslutte en dyreproduktion, der er påbegyndt inden den 31. december 2003, og som kan påvise at have iværksat arbejder med henblik på en tilpasning af de pågældende strukturer, så de opfylder forskrifterne«.

Med en meddelelse af 7. oktober 2003 fra den ansvarlige regionale minister for sundhedsvæsenet indførte regionen Lombardia »under henvisning til de mange anmodninger fra virksomheder i denne kategori«, »for at undgå, at husdyrbruget i stort omfang må indstilles«, og »da de anførte begrundelser må anses for gyldige«, »følgende bestemmelser«: »indstilling af dyreproduktionen senest den 3. august 2004« for de bedrifter, som inden den 1. december 2003 over for det regionale sundhedsvæsen har erklæret »at ville tilpasse bedriften«, eller »at de ønsker at indstille opdrætningen, når den nuværende produktion er afsluttet«. I henhold til skøn omfatter denne fritagelse 21 % af bedrifterne, svarende til næsten 800 bedrifter.

Regionen Piemonte, hvor denne produktionsform er lige så udbredt som i Lombardia, har ikke indrømmet nogen fritagelse fra de nationale bestemmelser og EU-bestemmelserne og har i god tid orienteret opdrætterne om de nødvendige ændringer, men har dog ikke været i stand til at hindre konkurrenceforvridning, som det fremgår af de afgørelser, der er truffet af naboregionerne.

Allerede for to år siden har Tyskland ifølge skøn fortaget tilpasning af samtlige sine bedrifter, mens tallet i Italien kun var 20 %.

Hvilke initiativer vil Kommissionen tage for at sikre overholdelse af direktiv 91/629/EØF i regionerne Lombardia og Veneto i Italien?

Svar afgivet på Kommissionens vegne af David Byrne

(1. april 2004)

Kommissionen har ikke tidligere fået meddelelse om særlige problemer i de italienske regioner Veneto og Lombardia om gennemførelsen af Rådets direktiv 91/629/EØF af 19. november 1991 om fastsættelse af mindstekrav med hensyn til beskyttelse af kalve. Kommissionen vil derfor anmode de italienske myndigheder om oplysninger vedrørende påstanden om, at direktivet ikke overholdes fuldt ud i de omtalte regioner.

(1) EFT L 340 af 11.12.1991, s. 28.